Diari Oficial de la Generalitat Valenciana


Sumari del DOGV 3397, del 21-12-1998 (1998/11960)

DECRET 202/1998, de 15 de desembre, del Govern Valencià, pel qual s'aprova el Reglament d'Organització i Funcionament del Consell Valencià de Cultura.
------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1998/12/15/202/dof/vci/html**

### Dades del document

Número de DOGV
:   3397

Data del DOGV
:   21-12-1998

Secció del DOGV
:   I. DISPOSICIONS GENERALS

Número del document
:   1998/11989


Data del document
:   15-12-1998

Organisme emissor
:   Presidència de la Generalitat

Tipus de document
:   Decret

Anàlisi jurídica

DECRET 202/1998, de 15 de desembre, del Govern Valencià, pel qual s'aprova el Reglament d'Organització i Funcionament del Consell Valencià de Cultura. [1998/X11120]
  
La Llei de la Generalitat Valenciana 12/1985, de 30 d'octubre, va crear el Consell Valencià de Cultura com a institució de la Generalitat Valenciana, de conformitat amb el que estableix l'article 25 de l'Estatut d'Autonomia de la Comunitat Valenciana.
  
Mitjançant el Decret 55/1993, de 20 d'abril, el Govern Valencià va aprovar el Reglament d'Organització i Funcionament del Consell Valencià de Cultura, que actualment es modifica d'acord amb l'article 21 de la llei de creació esmentada.
  
En virtut d'això, a proposta del Consell Valencià de Cultura, conforme amb el Consell Jurídic Consultiu de la Comunitat Valenciana i amb la deliberació prèvia del Govern Valencià, en la reunió del dia 15 de desembre de 1998,
  
DECRETE
  
Article únic
  
S'aprova el Reglament d'Organització i Funcionament del Consell Valencià de Cultura (CVC), el text del qual figura en l'annex d'aquest decret.
  
DISPOSICIÓ DEROGATÒRIA
  
És derogat el Decret 55/1993, de 20 d'abril, del Govern Valencià, pel qual s'aprovà el Reglament d'Organització i Funcionament del Consell Valencià de Cultura.
  
Així mateix són derogades totes aquelles disposicions de rang igual o inferior que s'oposen al que disposa aquest decret.
  
DISPOSICIÓ FINAL
  
Aquest decret entra en vigor el mateix dia que es publique al Diari Oficial de la Generalitat Valenciana.
  
València, 15 de desembre de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
Annex
  
Reglament d'Organització i Funcionament
  
del Consell Valencià de Cultura
  
Títol I
  
Estructura del Consell Valencià de Cultura
  
Capítol I
  
Nomenament i estatut dels membres del consell
  
Article 1
  
El Consell Valencià de Cultura és una institució pública que forma part de les institucions que integren la Generalitat Valenciana. Està composta per vint-i-un membres, elegits per majoria de dos terços del nombre de dret de diputats de les Corts Valencianes i nomenats pel president de la Generalitat entre les persones de prestigi rellevant o de reconegut mèrit intel·lectual dins de l'àmbit cultural valencià proposades pels grups parlamentaris.
  
Una vegada elevat al president de la Generalitat Valenciana el resultat de l'elecció, aquest nomenarà els membres del Consell Valencià de Cultura i n'ordenarà la publicació en el Diari Oficial de la Generalitat Valenciana.
  
Capítol II
  
Condicions d'elegibilitat i règim d'incompatibilitats
  
Article 2
  
Les condicions d'elegibilitat i règim d'incompatibilitats dels membres del Consell Valencià de Cultura s'indiquen en l'article 9 de la Llei de la Generalitat Valenciana 12/1985, de 30 d'octubre, del Consell Valencià de Cultura.
  
Per a poder ser elegit membre del Consell Valencià de Cultura caldrà ser major d'edat i no estar sotmés en cap causa d'incompatibilitat.
  
Article 3
  
1. La condició de membre del Consell Valencià de Cultura és incompatible amb:
  
a) La de diputat de les Corts Valencianes.
  
b) La de diputat o senador de les Corts Generals o la de membre d'assemblea o parlament autonòmic.
  
c) La de membre del Govern d'Espanya o de qualsevol comunitat autònoma.
  
d) La de membre de les corporacions locals.
  
e) L'exercici de funcions directives en partits polítics, sindicats de treballadors o associacions empresarials.
  
f) La de personal al servei del Consell Valencià de Cultura.
  
2. Les Corts Valencianes no podran elegir per a formar part del Consell Valencià de Cultura les persones en les quals concórrega qualsevol de les causes d'incompatibilitat previstes en l'apartat anterior.
  
3. Si després de la seua elecció o nomenament, algun membre del Consell Valencià de Cultura incorre en causa d'incompatibilitat, cessarà automàticament en la condició de membre del Consell.
  
Capítol III
  
Criteris generals de funcionament
  
Article 4
  
El Consell Valencià de Cultura exercirà les seues comeses amb autonomia orgànica i funcional, d'acord amb la naturalesa jurídica, per tal de garantir la seua objectivitat i independència.
  
Seran directrius inspiradores de l'activitat del Consell Valencià de Cultura, a més del respecte a la Constitució i a l'Estatut d'Autonomia, l'objectivitat, veracitat i imparcialitat de les informacions i propostes, d'acord amb criteris històrics i científics, i també el respecte a la llibertat d'expressió i de pensament, a la lliure creativitat cultural i al pluralisme cultural i lingüístic de la societat valenciana.
  
Capítol IV
  
Seu del Consell Valencià de Cultura
  
Article 5
  
La seu oficial del Consell Valencià de Cultura estarà a la ciutat de València, Palauet de Forcalló, carrer del Museu, núm. 3, sense perjudici que es puguen fer reunions en qualsevol municipi de la Comunitat Valenciana.
  
Capítol V
  
Funcions del Consell Valencià de Cultura
  
Article 6
  
El CVC és la institució consultiva i assessora de les institucions públiques valencianes en aquelles matèries específiques que afecten la cultura de la Comunitat Valenciana.
  
Específicament, són funcions del CVC:
  
a) Evacuar els informes o dictàmens i realitzar els estudis que li sol·liciten les institucions públiques de la Comunitat Valenciana.
  
b) Emetre informe dels avantprojectes normatius que, a causa de la seua rellevància, li siguen sotmesos a consulta.
  
c) Proposar al President de la Generalitat Valenciana la distinció de les persones, entitats o institucions que se n'hagen fet mereixedores pel seu treball o la seua dedicació provada a l'estudi, la defensa o la promoció de la cultura valenciana.
  
d) Elaborar i elevar al Govern Valencià una memòria anual en la qual, a més d'exposar les seues activitats durant l'exercici, es recullen les observacions i els consells pertinents per a la defensa i promoció de la llengua i cultura valencianes, en qualsevol de les seues manifestacions.
  
e) Les altres que el President de la Generalitat Valenciana, les Corts Valencianes o el Govern Valencià li encarreguen.
  
2. Per tal d'acomplir aquestes funcions de manera adequada, el CVC podrà sol·licitar a les institucions culturals o a les persones que considere convenients, per mitjà del president, els antecedents, els informes i la documentació que necessite.
  
3. Una vegada sotmesos a informe o dictamen del CVC els avantprojectes legislatius o normatius, si després de dos mesos des de la corresponent sol·licitud, el Consell no s'ha pronunciat expressament sobre aquests, s'entendrà que compten amb el vist-i-plau de la institució i que aquesta no hi té cap objecció a formular (article 5 de la Llei de Creació del Consell Valencià de Cultura).
  
Tanmateix, correspon al CVC, de manera especial, emetre l'informe a què fa referència la disposició addicional segona de l'Estatut d'Autonomia de la Comunitat Valenciana, sobre l'avantprojecte corresponent a la norma estatal que regula la situació de l'Arxiu de la Corona d'Aragó.
  
Si en el termini de dos mesos des de la sol·licitud de l'informe, el CVC no s'ha pronunciat sobre aquest, s'entendrà que l'avantprojecte compta amb el vist-i-plau de la institució i que aquesta no hi té cap objecció a formular (article 6 de la Llei del Consell Valencià de Cultura).
  
Capítol VI
  
Durada del càrrec, renovació i pèrdua
  
de la condició de membre del Consell
  
Article 7
  
Els membres del CVC seran nomenats per un període de sis anys i poden ser elegits novament.
  
Article 8
  
Per tal d'assegurar la continuïtat en les actuacions del CVC, els membres el termini de nomenament dels quals haja finalitzat, seguiran exercint les seues funcions fins a la presa de possessió dels nous membres.
  
Article 9
  
La condició de membre del CVC es perdrà per qualsevol dels següents motius:
  
1. Per defunció.
  
2. Per renúncia
  
3. Per la finalització del període per al qual foren nomenats.
  
4. Per incapacitat declarada mitjançant resolució judicial ferma.
  
5. Per incòrrer en causa d'incompatibilitat.
  
6. Per estar condemnat, mitjançant sentència ferma, a una pena que comporte com a accessòria la inhabilitació professional o política.
  
Capítol VII
  
Òrgans del Consell Valencià de Cultura
  
Article 10
  
El CVC es regeix per òrgans col·legiats i unipersonals.
  
Són òrgans de govern del CVC:
  
1. El Ple del Consell.
  
2. La Comissió de Govern.
  
3. El president.
  
Són òrgans informatius i de treball: les comissions permanents i les temporals.
  
Secció primera
  
El Ple i les seues funcions
  
Article 11
  
El Ple del CVC és el màxim òrgan decisori de la institució.
  
Totes les qüestions que afecten la cultura valenciana quedaran reservades a la decisió del Ple del Consell.
  
Article 12
  
Corresponen al Ple del Consell les competències següents:
  
a) Elaborar el Reglament d'Organització i Funcionament, i les seues possibles modificacions, i elevar-lo al Govern Valencià perquè l'aprove.
  
b) Aprovar la memòria anual.
  
c) Aprovar l'avantprojecte de despeses de la institució perquè s'eleve al Govern Valencià, i també les possibles modificacions i la liquidació d'aquest.
  
d) Aprovar els dictàmens i els informes que haja d'emetre la institució d'acord amb allò que es disposa en els articles 5 i 6 de la Llei del Consell Valencià de Cultura.
  
e) Proposar al President de la Generalitat Valenciana la distinció d'aquelles persones, entitats o institucions, les quals, per llur treball o per llur provada dedicació a l'estudi, la defensa o la promoció de la cultura valenciana, se n'hagen fet mereixedores.
  
f) Aprovar els plans o programes d'actuació per a cada exercici econòmic.
  
g) Constituir les comissions o ponències d'acord amb allò que es preveu en l'article 22 de la Llei del Consell Valencià de Cultura, i designar-ne els components i els presidents.
  
h) Aprovar el règim ordinari de reunions, i, quan pertoque, el de les reunions de les comissions o ponències.
  
i) Fer propostes de nomenament i de remoció dels representants del CVC o dels vocals membres que per norma corresponga en els organismes o entitats fixats per Llei o Reglament.
  
j) Proposar al Govern Valencià l'aprovació de la plantilla de personal al servei de la institució, i la seua estructura orgànica.
  
k) Qualsevol altre que li atribuisquen la Llei del Consell Valencià de Cultura i el present Reglament d'Organització i Funcionament.
  
l) Les altres que el President de la Generalitat Valenciana, les Corts Valencianes o el Govern Valencià li encarreguen.
  
m) Aprovar o rebutjar els acords i les decisions que li traslladen les diverses comissions.
  
n) Entre altres competències atribuïdes al Ple del Consell hom pot assenyalar l'elecció del Vicepresident, del Secretari i dels quatre membres de la Comissió de Govern, i la verificació del fet que s'han complert les causes de cessament i d'incompatibilitats previstes.
  
ny) El Ple té, també, la potestat d'elaborar el Reglament d'Organització i Funcionament del Consell Valencià de Cultura i elevar-ho per a la seua aprovació al Govern Valencià, de conformitat amb l'article 17 de l'Estatut d'Autonomia de la Comunitat Valenciana i l'article 38 de la Llei 5/1993, de 30 de desembre, del Govern Valencià.
  
Article 13
  
El Ple del CVC, a iniciativa de la majoria absoluta dels membres presents en la reunió, i a fi de vetllar per la defensa i la promoció dels valors culturals i lingüístics valencians, podrà elaborar aquells informes o dictàmens que considere escaients.
  
Article 14
  
Per a la validesa de les deliberacions del Consell Ple i de la Comissió de Govern s'exigirà l'assistència com a mínim de la meitat més un dels seus membres, entre els quals es comptaran necessàriament el president i el secretari o els qui els representen.
  
En cas d'absència o malaltia del president i vicepresident presidirà la sessió el conseller de més edat entre els més antics. En cas d'absència o malaltia del secretari, el substituirà el conseller més jove entre els més moderns.
  
Els acords s'adoptaran per majoria dels presents, llevat dels casos previstos en aquest reglament. En cas d'empat, el president tindrà el vot decisori.
  
S'entendrà que hi ha majoria simple quan els vots positius superen els negatius, sense comptar les abstencions, els vots en blanc i els nuls.
  
Els membres de la institució podran formular vots particulars raonats en cas de discrepància amb l'acord majoritari.
  
Article 15
  
El CVC es reunirà en sessions ordinàries o extraordinàries. Les reunions ordinàries tindran lloc d'acord amb el calendari que, anualment, presentarà el president del Ple per a la seua aprovació i posterior publicació.
  
De tota manera, el Ple del Consell ha de reunir-se trimestralment en un dels deu últims dies del mes que corresponga. El convocarà el president indicant data i hora. En cas que no ho fera, el Ple del Consell es reuniria automàticament l'últim dia hàbil.
  
S'ha de convocar reunió extraordinària del Consell Ple o de la Comissió de Govern quan ho decidisca el president, o a proposta raonada d'una tercera part dels membres integrants de l'órgan corresponent.
  
Poden assistir a les reunions, amb veu però sense vot, després de la decisió de l'órgan col·legiat corresponent i davant seu, aquelles persones que, per la seua erudició i provada competència hagen estat convocades pel president perquè informen sobre els assumptes sotmesos a l'estudi i la consideració de la institució.
  
Article 16
  
En cas de vacant d'algun membre del CVC per una de les causes establertes en l'article 9 d'aquest reglament, el President ho comunicarà, en un termini no superior a quinze dies, al president de les Corts Valencianes i al de la Generalitat Valenciana, perquè puguen cobrir aquesta vacant pel procediment previst en els articles 7 i 11 de la Llei del Consell Valencià de Cultura.
  
Article 17
  
El nou membre del Consell, qualsevol que siga la data de la seua incorporació, cessarà en el càrrec el mateix dia que ho hagués fet el membre la vacant del qual cobreix.
  
En cas de produir-se diverses vacants, si les Corts Valencianes no han indicat a qui substitueix cadascun dels nomenats, s'entendrà que la substitució es regeix pel registre d'entrada dels cessaments i per l'ordre en que apareixen els nomenats en la notificació oficial.
  
Secció segona
  
La Comissió de Govern
  
Article 18
  
La Comissió de Govern està integrada pel president, el vicepresident i el secretari del Consell, i quatre membres d'aquest. El vicepresident i el secretari seran designats pel president, i els altres seran elegits per majoria absoluta de vots dels membres del CVC en llista oberta.
  
En cas de mort, remoció o incapacitat del president, també cesaran a la vegada el vicepresident i el secretari, en aqueix cas el nomenat per a tal funció de President proposarà al Consell Ple un vicepresident i un secretari, el mandat dels quals finalitzarà el dia que hauria expirat el dels membres les vacants dels quals cobreixen.
  
Els càrrecs de la Comissió de Govern s'elegiran cada tres anys, llevat del president, vicepresident i secretari en la primera reunió plenària, i podran ser reelegits.
  
Article 19
  
Són competències de la Comissió de Govern:
  
a) Elaborar l'avantprojecte anual de despeses.
  
b) Elaborar el projecte de memòria anual.
  
c) Dirigir i controlar l'execució del pressupost del CVC i preparar-ne la liquidació.
  
d) Determinar la tramitació dels escrits i les peticions dirigides a la institució.
  
e) Exercir les facultats ordinàries en matèria de contractació administrativa, dins els límits legals i pressupostaris.
  
f) Disposar les despeses pròpies dels serveis del Consell, dins els límits legals i pressupostaris.
  
g) Resoldre aquelles qüestions que siguen sotmeses a consideració pel president i que no estiguen atribuïdes al Ple del Consell.
  
h) Qualsevol atra competència que li atribuesca la Llei del Consell Valencià de Cultura o aquest Reglament d'Organització i Funcionament, i la resta que no estiguen atribuïdes a cap òrgan específic.
  
i) Informar al president de les Corts Valencianes i la Presidència de la Generalitat Valenciana de les activitats i funcionament del Consell Valencià de Cultura.
  
Secció tercera
  
El President, Vicepresident i Secretari del Consell Valencià
  
de Cultura i les seues competències
  
Article 20
  
El President de la Generalitat Valenciana nomenarà per decret el President del CVC entre els seus membres, després de l'audiència prèvia d'aquests, i també en decretarà el cessament.
  
Article 21
  
Les competències del president són:
  
a) La representació legal de la institució.
  
b) Convocar, fixar l'ordre del dia, presidir i moderar-ne les reunions.
  
c) Dirigir tots els seus organismes i dependències.
  
d) Ordenar els pagaments.
  
e) Vetllar pel compliment dels acords del Ple i de la Comissió de Govern.
  
f) Qualsevol altra facultat de règim intern o d'administració que no estiga atribuïda al Ple del Consell o a la Comissió de Govern.
  
El vicepresident substituirà el president en cas de vacant, absència o malaltia i a més exercirà les facultats per a les quals aquell el delegue.
  
Article 22
  
Correspon al president exercir funcions directives ordinàries i, principalment, fixar l'ordre del dia del Ple. Hi haurà d'incloure les propostes de la Comissió de Govern, de les comissions permanents, de les temporals, si n'hi ha, i també totes aquelles propostes avalades per petició de, com a mínim, un terç dels membres del consell i trameses amb anterioritat a la reunió de la Comissió de Govern immediatament anterior al Ple; també li correspon fixar l'ordre del dia de la Comissió de Govern, bé per iniciativa pròpia o bé a petició de la majoria dels membres presents.
  
Article 23
  
El Vicepresident i el Secretari del CVC seran elegits a proposta del President, entre els membres de la institució, amb audiència d'aquests, després de la deliberació prèvia del Ple i per majoria absoluta dels presents.
  
Article 24
  
Corresponen al Secretari del CVC, o a qui el substituesca, les següents funcions:
  
a) Cursar les convocatòries de les reunions del Ple del Consell i de la Comissió de Govern, amb el seu corresponent ordre del dia i documentació.
  
b) Estendre, en tot dos idiomes oficials, les actes de les reunions, i autoritzar-les amb la seua signatura i amb el vist-i-plau del president.
  
c) Expedir els certificats d'actes, acords, dictàmens i informes i les còpies d'aquests, amb el vist-i-plau del president, estendre els certificats d'assistència per acreditar la meritació dels corresponents efectes econòmics.
  
d) Dur els llibres d'actes del Ple del Consell i de la Comissió de Govern.
  
Els esmentats llibres podran formar-se mitjançant la recopilació de fulls numerats i mecanografiats.
  
e) Estendre els certificats d'assistència a petició dels interessats.
  
f) Dur un registre de disposicions legals que afecten el CVC i un altre de les resolucions recaigudes en els expedients sotmesos a consulta.
  
g) Formar i custodiar els expedients individuals del personal al servei del CVC.
  
h) Actuar de ponent davant la Comissió de Govern o del Ple del Consell en assumptes relatius al personal.
  
i) Tenir cura del registre d'entrades i eixides dels expedients i de distribuir-los adequadament: recordar a les comissions i ponències el compliment dels terminis acordats, i reclamar la devolució dels expedients.
  
j) Gestionar l'execució pressupostària i els documents comptables i de pagament.
  
Títol II
  
Funcionament del Consell Valencià de Cultura
  
Capítol I
  
Constitució del consell
  
Article 25
  
D'acord amb l'article 7 de l'Estatut d'Autonomia de la Comunitat Valenciana, els dos idiomes oficials del CVC són el valencià i el castellà.
  
Els membres del Consell podran fer ús indistintament d'ambdós idiomes.
  
Tots els escrits del CVC podran ser bilingües.
  
Article 26
  
El CVC iniciarà les reunions a partir de la data de la seua constitució, que tindrà lloc el dia, hora i lloc assenyalats per la convocatòria.
  
La sessió constitutiva estarà presidida pel president nomenat.
  
El president declararà oberta la sessió. El secretari en funcions, o qui el substituesca, llegirà la convocatòria i la llista de membres electes.
  
S'elegiran, seguidament, el vicepresident, el secretari i els membres de la Comissió de Govern.
  
Realitzades totes les actuacions anteriors, el president del CVC lliurarà als membres que no la tinguen la corresponent credencial justificativa de la seua condició.
  
Article 27
  
Concloses les votacions, i havent ocupat els seus llocs els elegits com a vicepresident i secretari, el president declararà constituït el CVC. Tot seguit, es clourà la reunió.
  
La constitució del CVC es comunicarà al President de la Generalitat Valenciana.
  
Capítol II
  
Dels membres del Consell Valencià de Cultura
  
Article 28
  
Els membres del CVC tindran dret a assistir, amb veu i vot, a les reunions del Ple del Consell i a les de les comissions a què pertanyen. Deuran justificar l'absència. Podran assistir, amb veu però sense vot, a la resta de comissions.
  
Els membres del CVC podran formar part d'una màxim de tres comissions.
  
Article 29
  
El Ple del Consell i la Comissió de Govern tindran la facultat de demanar a les administracions públiques les dades, els informes o els documents relacionats amb les matèries objecte de la seua atenció, per al millor compliment de les seues funcions.
  
Article 30
  
Els membres del CVC tindran dret a les dietes, les despeses de locomoció i les assistències que siguen indispensables per a complir-ne eficaçment i digna les funcions.
  
La Comissió de Govern en fixarà, cada any, la quantia i les modalitats, dins de les corresponents consignacions pressupostàries.
  
També es proveirà d'un assegurança de viatges i desplaçaments a favor d'aquells membres que ho necessiten en el compliment de les seues funcions.
  
Capítol III
  
Dels deures dels membres
  
 del Consell Valencià de Cultura
  
Article 31
  
Els membres del CVC tenen el deure d'assistir a totes les reunions del Ple, i a les de les comissions de què formen part.
  
Article 32
  
Els membres del CVC estan obligats a respectar les normes establertes en aquest reglament. Han de mantenir la discreció sobre les deliberacions del consell i, particularment, sobre les de caràcter secret.
  
Capítol IV
  
De les comissions
  
Article 33
  
El Ple del Consell, a proposta del president, d'acord amb la Comissió de Govern, o per iniciativa de la tercera part dels seus membres, aprovarà les comissions permanents no previstes en l'article següent, o, les comissions temporals que estime oportunes, d'acord amb el que disposa l'article 22 de la Llei del Consell Valencià de Cultura.
  
Article 34
  
Tindran caràcter de comissions permanents, sense perjudici d'altres que puguen crear-se en el futur, les següents:
  
a) Comissió Jurídica i d'Interpretació Reglamentària.
  
b) Comissió de Llegat Històric i Artístic.
  
c) Comissió de Promoció Cultural.
  
d) Comissió de les Ciències.
  
e) Comissió de les Arts.
  
Tindran el caràcter de comissions temporals les que es creen per a fins concrets. Aquestes comissions temporals s'extingiran a l'acabament del treball encomanat.
  
Article 35
  
El President de cada una de les comissions haurà de ser membre del Consell Valencià de Cultura.
  
Article 36
  
Les comissions estaran integrades pel president i pels membres que, a proposta d'aquest, aprove el Ple del Consell: se'n designarà, al seu si, un secretari.
  
El president del CVC, o el membre de la Comissió de Govern en qui delegarà, assistirà amb veu i vot a les reunions de les comissions.
  
Són competències del president del Consell Valencià de Cultura:
  
- Proposar al Ple l'aprovació dels membres de la comissió i del secretari.
  
- Informar el Ple i la Comissió de Govern sobre les activitats de la comissió i el compliment eficaç de les obligacions.
  
- Remoure els membres que falten injustificadament a més de tres reunions.
  
Cap comissió no podrà comptar amb un nombre de membres de número superior a la meitat dels del Ple.
  
Article 37
  
Sense menyscabament de les competències que corresponen al Ple del Consell pel que fa a aprovar els dictàmens i informes emesos per les comissions, aquestes s'ocuparan de les que els competesquen, i en particular de les següents:
  
- La Comissió Jurídica i d'Interpretació Reglamentària estudiarà aquelles matèries de caràcter jurídic que se sotmeten a la seua consideració, i interpretarà el reglament a instància del Ple, de qualsevol comissió o de qualsevol dels seus membres.
  
- La Comissió de Llegat Històric i Artístic tindrà al seu càrrec l'estudi del patrimoni cultural valencià en les seus diverses facetes, moments i manifestacions.
  
- La Comissió de Promoció Cultural, entre altres objectius, tindrà la funció de promoure i informar sobre aspectes de la realitat cultural valenciana.
  
- La Comissió de les Arts s'encarregarà d'estudiar i promoure tot allò relacionat amb les arts plàstiques, escèniques i musicals contemporànies.
  
- La Comissió de les Ciències tindrà com a objectiu estudiar i promocionar tot allò relacionat amb les ciències i la tecnologia.
  
Article 38
  
Les comissions seran convocades pel seu president, per iniciativa pròpia o a petició de la majoria simple dels membres de la comissió, tenint aquestes un caràcter assessor.
  
El president del consell podrà convocar i presidir qualsevol comissió.
  
Les deliberacions de les comissions requeriran per a la validesa l'assistència d'almenys la meitat més un dels membres, entre els quals haurà de ser el president i el secretari o qui els substituesquen.
  
Els acords s'adoptaran per majoria simple dels presents. En cas d'empat, el president d'aquestes resoldrà amb el seu vot decisori. Els dictàmens o informes de les comissions portaran la signatura de qui haja presidit la reunió en que s'hagen aprovat i la del secretari.
  
El president del CVC podrà demanar la convocatòria i presidir qualsevol comissió.
  
Article 39
  
Les comissions, en l'exercici de les seues competències, hauran de concloure la tramitació dels informes o dictàmens que els hagen estat sol·licitats, en el termini fixat pel Ple del Consell que, si cal, podrà prorrogar-lo, excepte en els casos previstos en la Llei del Consell Valencià de Cultura.
  
Article 40
  
Les comissions no podran ser convocades a celebrar-se al mateix temps que el Ple del Consell.
  
Els representants del Consell Valencià de Cultura o membres designats per aquest en altres institucions o organismes n'informaran la comissió respectiva i, si procedeix, al Consell Valencià de Cultura.
  
Article 41
  
Les comissions, mitjançant el president del consell, podran obtenir la informació o documentació que necessiten de les instàncies corresponents, en l'àmbit de la Generalitat Valenciana. Si les autoritats requerides no faciliten les informacions o documentacions sol·licitades en el termini previst, el president del CVC, a petició o per acord de les comissions afectades, podrà manifestar la seua queixa davant l'autoritat immediata superior de l'òrgan afectat, a fi que es preguen les mesures pertinents.
  
Article 42
  
Les comissions, mitjançant el president del consell, podran sol·licitar la presència davant seu d'aquelles persones d'erudició i provada competència en la matèria objecte de debat perquè informen sobre els punts que se'ls consulten.
  
Article 43
  
Tant les comissions permanents com les temporals hauran de constituir-se dins els quinze dies següents a la seua creació.
  
Article 44
  
Cada comissió elevarà al Ple del Consell, articulats i motivats com cal, els dictàmens o informes que, al seu si, s'hagen elaborat per a la seua aprovació.
  
De cara a elaborar els plans d'actuació, les comissions donaran un avanç provisional dels acords que consideren més importants, sense perjudici de l'aprovació de l'acta corresponent.
  
Article 45
  
Les conclusions aprovades pel Ple del Consell seran comunicades al President de la Generalitat Valenciana i posteriorment publicades en la memòria del Consell. Igualment s'actuarà amb els vots particulars.
  
Article 46
  
La Comissió de Govern haurà de posar a disposició de les comissions els mitjans materials suficients perquè puguen complir la funció que tenen prevista en aquest reglament.
  
Capítol V
  
Del Ple del Consell
  
Article 47
  
El Ple del Consell és l'òrgan suprem del CVC.
  
Correspon al president convocar-lo, sia a iniciativa pròpia, sia a petició raonada d'una tercera part dels membres.
  
Article 48
  
Sols tindran accés a la sala de reunions, a més dels membres del consell, els funcionaris al servei d'aquest i qui estiga autoritzat pel president.
  
Article 49
  
Les reunions del Ple del Consell seran reservades quan ho demane un terç dels membres o a iniciativa del president.
  
Article 50
  
De les reunions del Ple del Consell i de les comissions s'estendrà l'acta que haurà de contenir una breu enumeració de les matèries debatudes, les persones que han intervingut, les incidències hagudes, els acords adoptats i els vots particulars, si n'hi ha. Amb aquest fi es podran utilitzar els mitjans auxiliars, personals i tècnics que calguen.
  
Signaran l'acta el secretari i el president, siga del Ple del Consell o de la comissió corresponent. Tots els membres del Consell Valencià de Cultura tenen dret a consultar totes les actes dels organs del Consell Valencià de Cultura.
  
Les actes seran aprovades en la reunió següent del Ple o de la comissió, si no hi ha esmenes. Quan n'hi haja, s'hauran de presentar per escrit i, una vegada incloses en les actes corresponents, seran aprovades en la propera reunió.
  
Quan es tracte d'actes de les reunions reservades, sols podran ser consultades per les persones interessades, després que els autoritze la Comissió de Govern.
  
En l'acta figurarà, a petició dels respectius membres de l'òrgan, el vot contrari a l'acord adoptat, la seua abstenció i els motius que la justifiquen o el sentit del seu vot favorable. Així mateix, qualsevol membre té dret a sol·licitar la transcripció íntegra de la seua intervenció o proposta, sempre que aporte en el moment o en el termini que indique el President, el text que corresponga de manera fidedigna a la seua intervenció, i així es farà constar en l'acta o se li afegirà còpia.
  
Els membres que discrepen de l'acord majoritari podran formular vot particular per escrit en el termini de quaranta-huit hores i s'incorporarà al text aprovat.
  
Quan els membres de l'òrgan voten en contra o s'abstinguen, quedaran exempts de la responsabilitat que, en el seu cas, puga derivar-se dels acords.
  
Les actes s'aprovaran en la mateixa sessió o en la següent, amb tot el Secretari podrà emetre certificació sobre els acords específics que s'hi hagen adoptat, sense perjudici de la ulterior aprovació de l'acta.
  
En les certificacions d'acords adoptats emeses amb anterioritat a l'aprovació de l'acta s'hi farà constar expressament tal circumstància.
  
Article 51
  
L'ordre del dia de les reunions, amb la corresponent documentació, haurà de trametre's a tots els membres almenys amb quaranta-vuit hores d'antelació.
  
Les propostes d'acord es dirigiran al President, per escrit, incloent-hi el text que se sotmet a aprovació. Tot això sense perjudici del debat i de l'aprovació final del Ple.
  
Article 52
  
L'ordre del dia del Ple del Consell el fixarà el president, d'acord amb la Comissió de Govern, o a petició d'un terç dels membres del Ple.
  
L'ordre del dia de les comissions el fixarà el president, d'acord amb la majoria simple dels membres de la comissió.
  
Article 53
  
Les convocatòries de la Comissió de Govern i del Ple, amb l'ordre del dia, es comunicaran d'ofici al President de la Generalitat Valenciana i al Conseller del departament del qual tinga asignades les competències en matèria de cultura.
  
Article 54
  
L'ordre del dia del Ple del Consell i de les comissions podrà ser modificat al començament de la reunió, si estan presents tots els membres i siga declarada d'urgència amb els vots de la majoria.
  
Capítol VI
  
Dels debats
  
Article 55
  
Durant els debats, cada membre del consell o de la comissió corresponent, sol·licitarà al president permís per a intervenir. Aquest concedirà la paraula per ordre de petició i moderarà el debat.
  
Qualsevol membre podrà renunciar a la paraula sol·licitada, després de comunicar-ho al president corresponent.
  
Els membres del Govern Valencià i els màxims representants de les institucions de la Generalitat Valenciana, sempre que ho demanen, podran intervenir en les reunions del Ple del Consell o de les comissions.
  
Les propostes que siguen elevades per les comissions, seran exposades pel seu president o per el que ell designe
  
Article 56
  
Els membres del Consell Valencià de Cultura tenen dret a replicar a les al·lusions personals.
  
Article 57
  
Qualsevol membre del consell podrà sol·licitar al president la lectura de normes o documents per a una major documentació en la matèria.
  
Article 58
  
La presidència del Ple del Consell o la de cada comissió podrà considerar acabada una discussió quan estime que un assumpte ha estat prou debatut. També podrà decidir-ho a instància d'un terç dels membres.
  
Capítol VII
  
De les votacions
  
Article 59
  
Les deliberacions del Ple del Consell, de la Comissió de Govern i de qualsevol altra comissió es regiran pel que disposa l'article 15 d'aquest reglament.
  
La comprovació del quòrum s'efectuarà a l'inici de les reunions i de cada votació. En el cas que no hi hagués quòrum, es posposarà la votació fins una reunió posterior.
  
Article 60
  
Els acords del Ple del Consell i de la Comissió de Govern s'adopten per majoria. El vot del president dirimirà els empats.
  
El vot de cada membre és personal i indelegable.
  
Article 61
  
No poden interrompre's les votacions: durant aquestes no es concedirà l'ús de la paraula a cap membre i no es podrà entrar ni abandonar la sala de reunions sense el permís del president.
  
Article 62
  
Totes les votacions, tant del Ple del Consell com de la Comissió de Govern i de les comissions, podran ser secretes si ho sol·licita algun membre, tant si es tracta de reunions obertes com reservades.
  
Capítol VIII
  
De la publicitat dels treballs del Ple del Consell,
  
de la Comissió de Govern i de les comissions
  
Article 63
  
En la memòria anual del consell hauran de reproduir-se íntegrament totes les intervencions, incidències i acords adoptats per les comissions, la Comissió de Govern i el Ple del Consell, llevat d'aquelles que hagen tingut el caràcter de reservades; en aquest cas, l'acta corresponent serà custodiada pel secretari i podrà ser consultada per tots els membres del Consell Valencià de Cultura.
  
Article 64
  
El president, d'acord amb la Comissió de Govern, facilitarà als mitjans de comunicació la informació sobre les activitats dels diferents òrgans del consell. També podrà concedir credencials als diferents mitjans de comunicació perquè puguen accedir als locals on s'efectuen els debats.
  
Capítol IX
  
Procediment del Consell Valencià de Cultura
  
Article 65
  
Qualsevol proposta d'informe, dictamen o pronunciament que s'eleve al Consell Valencià de Cultura es presentarà a la presidència del Consell. Aquesta, d'acord amb la Comissió de Govern, la trametrà a la comissió corresponent, si n'hi ha o se cree amb aquesta finalitat. En el si de la comissió es nomenarà una ponència perquè, en el termini previst per la corresponent presidència, elabore el dictamen o informe que, una vegada discutit al si de la comissió i aprovat, serà remès al president del consell perquè desprès de la deliberació en la Comissió de Govern, se sotmeta a l'acord del Ple del Consell.
  
Tots els informes o dictàmens hauran d'estar signats pel president i el secretari del consell, o que els substituesquen.
  
Les qüestions plantejades davant del Consell Valencià de Cultura i que la Comissió de Govern considere que no siga competència del mateix serà tramessa a la instància corresponent pel president.


Còpia Permalink ELI